# 1000fryd

### Fra Wikipedia, den frie encyklopædi

Du har nye beskeder (forskel fra næstsidste redigering).

1000FRYD er et kulturhus i Aalborg, som foruden at afvikle koncerter også lægger lokaler til blandt andet café (et såkaldt 'folkekøkken'), mørkekammer, øvelokale og lydstudie samt atelier.

## [redigér] Historie og struktur

1000FRYD blev oprettet i 1983 på initiativ af Anders Wested. Baggrunden var Aalborg kommunes overtagelse af det ellers brugerstyrede "Huset". Efter en besværlig finansiering og med økonomisk støtte fra bl. a. Café Victorias Kulturfond har foreningen siden ejet sine egne lokaler og opfatter sig selv som et brugerstyret kultur- og aktivitetshus. Det vil sige, foreningen bygger på et princip om, at det er de aktive, der har retten til at tage beslutninger. Samtidigt fungerer den på non-profit-basis, hvilket vil sige, at der ikke er nogen, der tjener penge på hverken koncerter eller caféen - alt overskud går til afholdelsen af aktiviteter.

1000FRYD afholder 'stormøder' fire gange om året, som er et forum, hvor beslutninger om foreningens fremtid træffes. Derudover holdes der mandagsmøder, hvor de aktive diskuterer og tager beslutninger vedrørende foreningens aktiviteter. Mandagsmøderne bruges også til introduktion af nye aktive.

1000fryd lægger vægt på afholdelsen af koncerter med navne, der primært kommer fra den musikalske undergrund i ind- og udland. En beskrivelse af det tidlige 1000Fryd og miljøet omkring det findes i den danske forfatter Jakob Ejersbos roman Nordkraft.

Alle kan være med i 1000FRYDs aktiviteter, og man behøver altså ikke være medlem for at komme til at lave noget eller træffe beslutninger i aktivitetsgrupperne. Hvis man ønsker indflydelse på stormøder/generalforsamling, skal man dog være medlem.

1000fryd har to deltidsansatte, der til dagligt varetager foreningens kontor. Disse har imidlertid ikke ledelsesmæssige funktioner, men står udelukkende for økonomien og løse de opgaver, som foreningens aktivister beder dem om.

## [redigér] Aktivistgrupper

Aktivitetsgrupper er arbejdsgrupper med hvert deres område. Det er i disse grupper der arbejdes med at holde 1000FRYD i gang. 1000FRYD har følgende aktivitetsgrupper: Cafégruppen, Arrangementsgruppen, Madgruppen, PR-gruppen, PeepShop-gruppen og Lydgruppen. Udover dette nedsættes der efter behov grupper på mandagsmødet. Grupperne er åbne for alle interesserede, der har lyst til at lave et stykke arbejde for foreningen. Grupperne er selvstændige og kan beslutte, hvad de finder rigtigt inden for deres område - dog skal større spørgsmål tages op på et af 1000FRYDs stormøder.

## [redigér] Eksterne henvisninger

- 1000FRYDs officielle hjemmeside

Hentet fra "http://da.wikipedia.org../../../1/0/0/1000fryd.html"

Kategorier: Aalborg | Ungdomskultur

##### Views

- Artikel
- Diskussion
- Nuværende version

##### deltagelse

- Velkommen
- Skribentforside
- Projekter
- Seneste ændringer
- Hjælp

##### organisation

- Donation
- Kontakt os

##### Søg